Kakawin Nāgarakṛtâgama/Pupuh 94
Pupuh 94 - Jagaddhita 

1. 
a. ambĕk sang maparab Prapañca kapitut mihat i para kawīśwarêng pura 
b. milwâmarna ri kastawan nṛpati dūra pangikĕtika lumra ring sabhā 
c. anghing stutya ri jöng bhaṭāra Girinātha pakĕnanika mogha sanmatan
d. tan len prārthana haywaning bhuwana mukhya ri pagĕha narendra ring prajā

2. 
a. ring śākâdri gajāryamâśwayujamāsa śubhadiwasa pūrṇacandramā
b. ngkā hīngan ra kawi n pamarṇana kadigwijayanira narendra ring prajā
c. kwehning deśa riniñci donika pinustaka mangarana deśawarṇana
d. panggil panghwata sanmata nṛpati mengĕta ring alawas atpadêng langö

3. 
a. nirwyā têki lawasnikâsring angikĕt kakawin awĕtu bhāṣa ring karas
b. tĕmbeyanya śakābda ping rwanika lambang i tĕlasika parwasāgara 
c. nāhan têki caturthi Bhīṣmaśaraṇântyanika Sugataparwawarṇana
d. lambang mwang śakakāla tang winaluyan gati nikana mĕwĕh turung pĕgat.

4. 
a. donya n mangkana wṛddhya yan pangikĕte haji kathamapi tan tame langö 
b. śloka mwang kakawin kidung stutinike haji makamukha deśawarṇana 
c. göng bhaktyāsih anātha hetunika pakṣa tumuta sang umastawe haji 
d. nghing tohnyêki wilajja niścaya yadin guyu-guyun apa deya lampunĕn

Nāgarakṛtâgama
Kakawin Nāgarakṛtâgama